खेलकर्मी सम्मानित
राष्ट्रिय खेलकुद परिषद् (राखेप) ले आइतबार आर्थिक वर्ष २०७४/७५ मा स्वदेश र विदेशमा भएका विभिन्न अन्तर्राष्ट्रिय प्रतियोगिताका पदक विजेता ४ सय १२ खेलाडीलाई कुल १९ लाख २५ हजार नगदसहित सम्मान गरेको छ ।
काठमाडौँ — राष्ट्रिय खेलकुद परिषद् (राखेप) ले आइतबार आर्थिक वर्ष २०७४/७५ मा स्वदेश र विदेशमा भएका विभिन्न अन्तर्राष्ट्रिय प्रतियोगिताका पदक विजेता ४ सय १२ खेलाडीलाई कुल १९ लाख २५ हजार नगदसहित सम्मान गरेको छ ।कार्यक्रममा राखेप च्याम्पियनसिप २०७४ अन्तर्गत ३० खेलका उत्कृष्ट पुरुष तथा महिला खेलाडीले जनही १५ हजार नगद पाए । पहिलो दक्षिण एसियाली खेलकुद (साग) देखि १२ औं सागका स्वर्ण विजेता तथा एसियाली खेलकुदका पदक विजेतालाई पनि मासिक ५ हजारका दरले रकम प्रदान गरिएको थियो ।सोही कार्यक्रममा युवा तथा खेलकुद मन्त्रालयले ५ पदक विजेता खेलाडीसहित २ खेल पत्रकारलाई सम्मान गरेको छ । मार्सल आर्ट्सका अनिशा खड्का र राहुल थोकर लामा जनही १ लाख तथा शारीरिक सुगठनकी ननिता महर्जन ६५ हजार र रुजेश शाही ३५ हजार नगदसहित सम्मानित भए । त्यस्तै भारोत्तोलनका कमल भण्डारीलाई पनि ३५ हजार नगदसहित सम्मान गरियो । पत्रकारमा नेपाल टेलिभिजनका राजु सिलवाल र बीबीसीका नीरञ्जन राजवंशीलाई जनही ५० हजारसहित सम्मानपत्र प्रदान गरियो ।ओलम्पियनलाई मासिक भत्ताराष्ट्रिय खेलकुद परिषद् (राखेप) ले हालसम्म ओलम्पिक खेलेका नेपाली खेलाडीलाई आजीवन मासिक भत्ता उपलब्ध गराउने भएको छ । सुरुआतका रूपमा आइतबार नै साउन महिनाको भत्ता उपलब्ध गराइयो । सन् १९६४ को टोकियो ओलम्पिकयताका ८० ओलम्पियनलाई जनही मासिक ३ हजारका दरले रकम उपलब्ध गराइनेछ ।